出郊觀稼
作者：陳塏
朝代：宋

paragraphs: 數月兩出郊，勸農復觀稼。
始言麥壟春，今已稻畦夏。
女紅綵紝餘，丁黄耘耔暇。
暄涼雖不齊，晴雨倏忽乍。
百豐未爲多，一歉誠所怕。
蠲逋廣上恩，平糶裁米價。
毫髮可及民，豈不念夙夜。
昔有王長官，築堰它山下。
惠利久益博，神靈此其舍。
泓深或龍蟄，堅屹無蟻罅。
定爲三七分，釃爲數十汊。
石梁貫雲濤，誰敢著足跨。
流沙從何來，疑有物驅駕。
人力幾淘浚，壅淤仍障壩。
旦功終此惠，去沙而變化。
視古誰比方，鄭白其流亞。